CELEX: 32019H0429(01)
Language: hu
Date: 2018-10-10 00:00:00
Title: H2. sz. ajánlás (2018. október 10.) a valamely tagállam intézménye által a 883/2004/EK és a 987/2009/EK európai parlamenti és tanácsi rendelet alkalmazása céljából egy személy helyzetének bemutatására kiállított hordozható dokumentumok hitelességet igazoló elemekkel történő ellátásáról (EGT- és Svájc-vonatkozású szöveg.)

29.4.2019   
            
            
               HU
            
            
               Az Európai Unió Hivatalos Lapja
            
            
               C 147/6
            
         
      H2. sz. AJÁNLÁS
      (2018. október 10.)
      a valamely tagállam intézménye által a 883/2004/EK és a 987/2009/EK európai parlamenti és tanácsi rendelet alkalmazása céljából egy személy helyzetének bemutatására kiállított hordozható dokumentumok hitelességet igazoló elemekkel történő ellátásáról
      (EGT- és Svájc-vonatkozású szöveg)
      (2019/C 147/05)
      A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
      tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkének a) pontjára, amelynek értelmében az igazgatási bizottság foglalkozik az igazgatási jellegű kérdésekkel, valamint a szóban forgó rendelet és a szociális biztonsági rendszerek koordinálásáról szóló 883/2004/EK rendelet végrehajtására vonatkozó eljárás megállapításáról szóló, 2009. szeptember 16-i 987/2009/EK európai parlamenti és tanácsi rendelet (2) rendelkezéseiből eredő értelmezési kérdésekkel,
      tekintettel a 987/2009/EK rendeletnek az egy személy helyzetének bemutatására kiállított dokumentumok és bizonyítékok jogi értékéről szóló 5. cikkére,
      a 883/2004/EK rendelet 71. cikkének (2) bekezdésében előírt feltételekkel összhangban eljárva,
      mivel:
      
                  1.
               
               
                  A 987/2009/EK rendelet 5. cikke előírja, hogy a valamely tagállam intézménye által a 883/2004/EK rendelet és a 987/2009/EK rendelet alkalmazása céljából egy személy helyzetének bemutatására kiállított dokumentumokat a többi tagállam intézményei mindaddig elfogadják, amíg azokat a kiállító tagállam vissza nem vonja vagy érvénytelenné nem nyilvánítja.
               
            
                  2.
               
               
                  Az igazgatási bizottság meghatározza az összes tagállam által e tekintetben használandó hordozható dokumentumok szerkezetét és tartalmát.
               
            
                  3.
               
               
                  A koordinációs szabályok helyes alkalmazásának biztosítása érdekében fontos, hogy ezek a dokumentumok erősebb biztonsági jellemzőkkel rendelkezzenek.
               
            
                  4.
               
               
                  Az igazgatási bizottság elfogadta a 987/2009/EK európai parlamenti és tanácsi rendelet 19. cikkének (2) bekezdésében említett tanúsítvány kbocsátásáról szóló A1. sz. ajánlást (3), amely intézkedéseket javasol az A1. jelű hordozható dokumentum hamisításának megelőzésére.
               
            
                  5.
               
               
                  Ajánlott, hogy az A1. sz. ajánlásban az A1. jelű hordozható dokumentummal kapcsolatban elfogadott, a hamisítás megelőzését szolgáló intézkedéseket a 883/2004/EK és a 987/2009/EK rendelet alkalmazásában a személyek részére a jogi helyzetük bemutatása céljából kibocsátott más hordozható dokumentumokra is alkalmazzák.
               
            
                  6.
               
               
                  A tagállamok dönthetnek úgy, hogy nem alkalmazzák ezt az ajánlást olyan – nevezetesen P1. és U3. jelű – hordozható dokumentumokkal kapcsolatban, amelyek nem a személyek jogi helyzetét mutatják be, hanem amelyek fő célja az illetékes intézmény és az érintett személy közötti információközlés.
               
            
                  7.
               
               
                  Az európai egészségbiztosítási kártyát, amelynek sajátos tulajdonságai az európai egészségbiztosítási kártyáról szóló, 2009. június 12-i S1. sz. határozatban (4) és az európai egészségbiztosítási kártyára vonatkozó technikai előírásokról szóló, 2009. június 12-i S2. sz. határozatban (5) kerültek részletesen leírásra, ki kell zárni ezen ajánlás alkalmazási köréből,
               
            A KÖVETKEZŐKET AJÁNLJA AZ ILLETÉKES SZOLGÁLATOKNAK ÉS INTÉZMÉNYEKNEK:
      
                  1.
               
               
                  Egy tagállam intézménye által egy személy részére kiadott, a 883/2004/EK és a 987/2009/EK rendelet alkalmazása céljából a személy helyzetét bemutató hordozható dokumentumok hamisításának megelőzése érdekében e dokumentumoknak a következő hitelesítési jellemzőket ajánlott tartalmazniuk:
                  
                              a)
                           
                           
                              ha a hordozható dokumentumot kézzel állítják ki, akkor a papír mindkét oldalára kell nyomtatni, és a dokumentumnak tartalmaznia kell kézi aláírást és nedvesbélyegzőt. A lapokat oly módon kell összekapcsolni, hogy azokat ne lehessen könnyen szétválasztani. Ezt például a bal felső sarok behajtásával, összetűzésével és a hátoldal lepecsételésével lehet elérni;
                           
                        
                              b)
                           
                           
                              ha a hordozható dokumentumot elektronikus úton állítják ki, akkor annak minden oldalán szerepeljen sorszám vagy azonosító szám. Ebben az esetben nincs szükség kézi aláírásra és nedvesbélyegzőre.
                           
                        
            
                  2.
               
               
                  Emellett javasolt minden kiadott hordozható dokumentumot úgy nyilvántartásba venni, hogy azok hitelessége a kibocsátó intézmény által könnyen és gyorsan megállapítható legyen.
               
            
                  3.
               
               
                  A tagállamok tájékoztatják az igazgatási bizottságot arról, hogy az ezen ajánlás hatálya alá tartozó hordozható dokumentumokat az intézményeik milyen módon bocsátják ki. Az igazgatási bizottság küldöttségeinek megosztják ezeket az információkat saját intézményeikkel.
               
            
                  4.
               
               
                  Ezt az ajánlást az Európai Unió Hivatalos Lapjában ki kell hirdetni. Az ajánlás a kihirdetését követő három naptári hónapot követő hónap első napján lép hatályba.
               
            
         
            
               az igazgatási bizottság elnöke
            
            Bernhard SPIEGEL
         
      
      
         (1)  HL L 166., 2004.4.30., 1. o.
      
      
         (2)  HL L 284., 2009.10.30., 1. o.
      
      
         (3)  HL C 183., 2018.5.29., 5. o.
      
      
         (4)  HL C 106., 2010.4.24., 23. o.
      
      
         (5)  HL C 106., 2010.4.24., 26. o.